L-UE dalwaqt ser ikollha strumenti finanzjarji u leġiżlattivi aħjar biex tippromwovi l- kompetittività , l- effiċjenza u l- kapaċità ta' innovazzjoni tal- bażi industrijali u teknoloġika tad- difiża tagħha. Dan ser jikkontribwixxi kemm għall- kapaċità tal-UE li taġixxi kif ukoll għall-kapaċità tagħha li taħdem mas-sħab. Il-presidenza Ġermaniża tal-Kunsill illum laħqet qbil politiku proviżorju mar-rappreżentanti tal-Parlament Ewropew dwar regolament li jistabbilixxi l- Fond Ewropew għad-Difiża (FEŻ) fil-kuntest tal-Qafas Finanzjarju Pluriennali (QFP) għall-2021-2027. Għandi l-pjaċir inħabbar li qbilna dwar strument solidu u li jħares 'il quddiem li ser isaħħaħ ir-riċerka u l-iżvilupp tal-kapaċitajiet konġunti fil-qasam tas-sigurtà u d-difiża. Il-Fond Ewropew għad-Difiża l-ġdid ser isaħħaħ il-kapaċità tal-UE li tipproteġi liċ-ċittadini tagħha u tagħmel lill-UE attur globali aktar b'saħħtu. Annegret Kramp-Karrenbauer, Ministru Federali għad-Difiża tal-Ġermanja u President tal-Kunsill Il-FEŻ il-ġdid ser jappoġġa azzjonijiet kollaborattivi u kooperazzjoni transkonfinali madwar l-UE, f'kull stadju taċ-ċiklu industrijali relatat mal-prodotti u t-teknoloġiji tad-difiża. It-tfassil tal-programm ser jiżgura l-parteċipazzjoni ta' industriji tad-difiża ta' kull daqs, inkluż l-SMEs u l-kumpaniji b'kapitalizzazzjoni medja , madwar l-UE, biex b'hekk jissaħħu u jitjiebu l-ktajjen tal-provvista u tal-valur fil-qasam tad-difiża. Għall-ewwel darba, ser jitqies l-aspett etiku peress li l-azzjonijiet implimentati taħt il-fond ser ikunu soġġetti għal valutazzjoni etika mill-Kummissjoni. Soġġett għall-konferma finali fil-kuntest tan-negozjati dwar il-pakkett tal-QFP u programmi relatati, il-fond ser jingħata pakkett finanzjarju ta' €7 953 000 000 fi prezzijiet attwali. F'dak il-pakkett, €2 651 000 000 ser jiġu allokati għar- riċerka u €5 302 000 000 ser jiġu ddedikati għal azzjonijiet ta' żvilupp. Il-FEŻ ser jolqot, b'mod partikolari, l-innovazzjoni rivoluzzjonarja billi jiġi allokat mill-inqas 4% u sa 8% tal-pakkett finanzjarju għal teknoloġiji fixkiela u tagħmir innovattiv. Sabiex tinżamm il- koerenza mal-QFP u l-programmi relatati, ġie deċiż li l-FEŻ jitwettaq matul l-istess perjodu tal-QFP, jiġifieri mill- 1 ta' Jannar 2021 sal- 31 ta' Diċembru 2027 . Ir-regoli l-ġodda ser jistabbilixxu wkoll qafas ċar għall- parteċipazzjoni ta' stati u entitajiet terzi. Bħala regola, il-FEŻ ser jipprovdi inċentivi finanzjarji lil entitajiet stabbiliti fl-Unjoni jew f'pajjiż assoċjat (membri taż-ŻEE), li mhumiex ikkontrollati minn stat terz mhux assoċjat jew entità ta' stat terz mhux assoċjat. Il-Passi li Jmiss Il-qbil proviżorju issa jeħtieġ li jiġi kkonfermat mill-Kumitat tar-Rappreżentanti Permanenti tal-istati membri (Coreper). Il-Parlament Ewropew u l-Kunsill imbagħad ser jadottaw ir-regolament propost fi proċedura bikrija tat-tieni qari. Sfond Il-FEŻ isegwi l-Programm Ewropew għall-Iżvilupp fl-Industrija tad-Difiża (EDIDP) u l-Azzjoni Preparatorja fuq ir-Riċerka dwar id-Difiża (PADR) li inizjalment ġew stabbiliti fl-2017 biex iservu bħala miżuri preparatorji għall-FEŻ. Fit-13 ta' Ġunju 2018, il-Kummissjoni Ewropea ppreżentat il-proposta tagħha għal Regolament tal-Fond Ewropew għad-Difiża bħala parti mill-QFP li jmiss. Il-Kunsill adotta l-pożizzjoni tiegħu f'Novembru 2018 u, minn dakinhar, saru ħames sessjonijiet ta' negozjar (trilogi). Fond Ewropew għad-Difiża: Il-Kunsill jadotta l-pożizzjoni tiegħu, stqarrija għall-istampa, 19 ta' Novembru 2018 Skeda informattiva: Il-Fond Ewropew għad-Difiża, Marzu 2019 Skeda informattiva: Programmi ta' ħidma dwar id-difiża Ewropea, Marzu 2019